Väravavahid: Mihkel Aksalu - Sergei Pareiko (Pavel Londak) 0:1   Seljavõit muulastele. Pareiko seljatagust turvab koondise teine number Pavel Londak, Aksalu on nende kõrval alles poisike.  Paremkaitsjad: Enar Jääger - Tihhon Šišov 1:0 (kokku 1:1)  Too punkt tuli eestlastele märksa napimalt. Kui Jääger veel kaua Itaalias pingil (või  tribüünil) konutab, kaotab duelli ja - mis veel hullem - koha Rüütli algrivistuses.  Keskkaitsjad: Raio Piiroja/Taavi Rähn (Ragnar Klavan) - Igor Morozov/Andrei Stepanov 2:0 (3:1) Ühed kindlamad punktid, mis üldse võimalik välja anda: sel positsioonil on eestlased vankumatult neli esimest valikut. Piiroja on Piiroja, Rähn on viimasel ajal näidanud ainult häid mänge, Klavan tegi Albaania vastu tõsise avalduse duellis Rähniga, lisaks on veel Alo Bärengrub.  Vasakkaitsjad: Ragnar Klavan - Dmitri Kruglov 0,5:0,5 (3,5:1,5)  Sümboliseerigu too viik rahvustevahelist sõprust ja rahu ning lahendagu herr Rüütli esinumbri valikul peavalu omal jõul...!  Paremääred: Sander Puri (Ats Purje) - puudub 1:0 (4,5:1,5)  Pole küsimust, sest muulastel lihtsalt pole põhikohaga paremäärt. Jah, Vassiljev võib seda kohta täita (nagu näiteks ka noortekoondislane Sergei Mošnikov), aga duo Puri - Purje vastu nad ei saa.  Keskpoolkaitsjad: Martin Vunk/Eino Puri - Konstantin Vassiljev/Aleksandr Dmitrijev 0:2 (4,5:3,5)  Eesti meeskonna vaieldamatult nõrgim koht. Esinumber Vunk on mulluse hale vari, teine sel tasemel number sisuliselt puudub. Vassiljev ja Dmitrijev on aga kindlad mehed Rüütli löögirusikas ükspuha kelle vastu ja mis ilmaga mäng toimub.  Vasakääred: Joel Lindpere (Tarmo Kink) - Dmitri Kruglov (Andrei Sidorenkov) 0,5:0,5 (5:4)  Puhas maitse asi, kumba paari eelistada. Eesti duo on võimsam ründe-, venelased kaitsefaasis. Tähtsaim, et kõik neli on väärikad koondislased.Pole mõtet tühjast tüli kiskuda - viik.  Ründajad: Tarmo Kink/Andres Oper (Kaimar Saag) - Vladimir Voskoboinikov/Sergei Zenjov 1:1 (6:5)  Äärmiselt pingeline heitlus. Oleks tegemist vana hea Operiga, ei tekiks üldse mingit küsimust. Aga Oper ei ole hetkeseisuga enam vana hea, vaid vana ja äärmiselt vigastustealdis. Sestap tuli eestlastel viigiga leppida.